Universitatea din Sibiu, prima din România care va permite plata taxelor în criptomonede.
Universitatea din Sibiu, prima din România care acceptă plăți într-o monedă virtuală. Criptomoneda în care se vor putea efectua plățile va fi EGLD. Decizia a fost luată după un parteneriat cu Elrond, startup-ul înființat în Sibiu.
Universitatea "Lucian Blaga" (ULB) din Sibiu va fi prima universitate din România care va permite plata taxelor pentru admiterea din acest an într-o monedă virtuală. Criptomoneda în care se vor putea efectua plățile va fi EGLD, dezvoltată de startup-ul sibian Elrond.Decizia ca ULB Sibiu să admită plata taxelor pentru admiterea din acest an în monedă virtuală a fost luată după un parteneriat cu Elrond."Universitatea noastră a fost și va fi în continuare o susținătoare a comunității și afacerilor locale, iar decizia de a dezvolta acest parteneriat cu Elrond se înscrie în această strategie", a declarat prof. univ. dr. Sorin Radu, rectorul Universității "Lucian Blaga" din Sibiu.Posibilitatea de plată cu monedă virtuală urmează să fie implementată și va fi disponibilă pentru prima dată în sesiunea de admitere din luna iulie a acestui an.În prezent, ULB Sibiu a ales să convertească EGLD în RON prin intermediul unui procesator de plăți, fără costuri suplimentare față de costul unei plăți cu cardul bancar clasic. Printre potențialele beneficii ale criptomonedelor sunt posibilitatea de a efectua transferuri fără limitări geografice; costuri reduse de tranzacționare; posibilitatea de verificare publică a tranzacțiilor, potrivit oficialilor ULB Sibiu.CEO Elrond: "Mulți dintre membrii echipei Elrond sunt absolvenți ai acestei universități"Elrond este un startup din Sibiu care dezvoltă o rețea de tip blockchain, a fost fondat de o echipă de cercetători, antreprenori și programatori care doresc să aducă îmbunătățiri arhitecturilor blockchain deja existente, precum Bitcoin și Ethereum. Acesta este un prim pas în parteneriatul dintre ULBS și compania sibiană Elrond, pe viitor dorindu-se desfășurarea și a altor proiecte, inclusiv de cercetare."Recunoaștem potențialul deosebit al studenților ULB Sibiu, mulți dintre membrii echipei Elrond fiind absolvenți ai acestei universități, unii dintre ei fiind actualmente cadre didactice asociate ale ULBS. Ne bucurăm că prin aceasta colaborare putem oferi acces studenților spre o tehnologie care promite să aibă un impact pozitiv semnificativ asupra societății actuale, dar și a următoarelor generații de absolvenți ai universității sibiene și nu numai", a declarat Beniamin Mincu, CEO Elrond.